## Odluka o izmjenama i dopunama Pravilnika o uvjetima i načinu korištenja sredstava Fonda za razvoj i zapošljavanje

### NN 6/2009 (14.1.2009.), Odluka o izmjenama i dopunama Pravilnika o uvjetima i načinu korištenja sredstava Fonda za razvoj i zapošljavanje

FOND ZA RAZVOJ I ZAPOŠLJAVANJE

167

Na temelju članka 12. stavka 3. Zakona o Fondu za razvoj i zapošljavanje (»Narodne novine«, broj 107/01) Upravni odbor Fonda za razvoj i zapošljavanje na 14. sjednici održanoj 1. kolovoza 2008. godine donosi

ODLUKU

O IZMJENAMA I DOPUNAMA PRAVILNIKA O UVJETIMA I NAČINU KORIŠTENJA SREDSTAVA FONDA ZA RAZVOJ I ZAPOŠLJAVANJE

Članak 1.

U članku 1. iza riječi »realizacije programa« brišu se riječi »iz Financijskog plana«.

Članak 2.

U članku 2. brišu se natuknice: »– iz sredstava od prodaje državne imovine« i »iz dijela privatizacijskih prihoda«.

Članak 3.

U članku 4. brišu se riječi »i izvozu«.

Članak 4.

Članak 5. mijenja se i glasi:

»1) Projekti i programi financiraju se pod uvjetom i na način kako je utvrđeno odlukom Upravnog odbora Fonda.

2) Sredstva se koriste za financiranje projekata putem Fonda prema sljedećim kriterijima;

a) otvaranje novih radnih mjesta

b) novi proizvodi i programi

c) tržišna isplativost programa

d) korištenje domaćih resursa

e) zadovoljavanje propisa zaštite okoliša

3) Korisnici sredstava mogu biti:

a) poduzetnici (trgovačka društva, obrti, zadruge i dr.)

b) jedinice lokalne i područne (regionalne) samouprave

c) institucije poduzetničkih razvojnih centara, inkubatora, tehnoloških parkova, agencija za razvoj i dr.

d) ministarstva i/ili državne institucije

e) korisnici sredstava ne mogu biti poduzetnici u teškoćama.«

Članak 5.

U članku 9. stavak 1. se mijenja i glasi:

»Fond za razvoj i zapošljavanje financirat će svaki pojedini projekt u skladu s međunarodnim ugovornim obvezama Republike Hrvatske, i to:«.

U članku 9. točki 2. subvencionirane kamate u prvoj natuknici mijenja se kamata sa 3% na 4%.

Iza druge natuknice dodaje se stavak:

»Fond za razvoj i zapošljavanje za svoje plasmane ugovara fiksne i promjenjive kamatne stope, sve sukladno Kriterijima za financiranje razvojnih programa. Fiksne kamatne stope nisu podložne promjenama tijekom obračunskog razdoblja.

Fond može odobravati kamatne stope u visini opće ili poticajne kamatne stope – kamatne stope niže od referentne kamatne stope utvrđene u skladu s propisima o državnim potporama (u daljnjem tekstu: poticajna kamatna stopa). Odobrenje poticajne kamatne stope za financiranje razvojnih programa je moguće kroz odobrenje državne potpore male vrijednosti, a u skladu sa Zakonom o državnim potporama (»Narodne novine« 140/05 sa svim pripadajućim izmjenama i dopunama) i Uredbom o državnim potporama (»Narodne novine« 50/06 sa svim pripadajućim izmjenama i dopunama).«

U članku 9. točki 5. bespovratne potpore mijenja se i glasi:

»bespovratne potpore projekta mogu se odobriti u visini od 30% do 70% iznosa kredita u vidu otpisa postojećeg. Razina otpisa razradit će se u Kriterijima Fonda za razvoj i zapošljavanje. Odluke o ovom načinu financiranja donijet će Upravni odbor na prijedlog Uprave Fonda.«

Klasa: 010-01/04-05/0003
Urbroj: 0563-08-0036
Zagreb, 3. prosinca 2008.

Predsjednik
Upravnog odbora
Ivan Šuker, v. r.

Odluka, NN 6/2009-167